## Pravilnik o padobranstvu

### NN 11/2012 (25.1.2012.), Pravilnik o padobranstvu

MINISTARSTVO MORA, PROMETA  I INFRASTRUKTURE

321

Na temelju članka 142. točke 1. i 5. Zakona o zračnom prometu (»Narodne novine«, broj 69/09 i 84/11), ministar mora, prometa i infrastrukture donosi

PRAVILNIK O PADOBRANSTVU

I. OPĆE ODREDBE

Područje primjene

Članak 1.

(1) Ovim Pravilnikom propisuje se:

1. uporaba i održavanje padobrana;

2. mjesta za izvođenje skokova padobranom;

3. izvođenje skokova padobranom;

4. osposobljavanje, ispiti, dozvole i ovlaštenja padobranaca.

(2) Odredbe ovoga Pravilnika ne odnose se na padobrane koji nisu namijenjeni izvođenju padobranskih skokova ljudi iz zrakoplova.

(3) Odredbe ovoga Pravilnika ne odnose se na padobranske skokove koji se izvode za potrebe Oružanih snaga Republike Hrvatske i ministarstva nadležnog za unutarnje poslove.

Pojmovi i kratice

Članak 2.

(1) Pojmovi koji se koriste u ovom Pravilniku imaju sljedeće značenje:

1. Aktiviranje padobrana: radnja kojom započinje proces otvaranja padobrana (povlačenje ručice za aktiviranje, izbacivanje pilot padobrančića i sl.)

2. Dnevni skok: skok padobranom izveden u razdoblju od pola sata prije izlaska sunca do pola sata poslije zalaska sunca;

3. Glavni padobran: osnovni padobran kojim se izvode skokovi padobranom;

4. Ispitni skok: skok padobranom u svrhu provjere stručnih znanja i osposobljenosti;

5. Izdavanje (npr. dozvole ili ovlaštenja) (issue of e.g. licence or rating): administrativni postupak koji se provodi nakon ispunjenja propisanih uvjeta, a dopušta imatelju ostvarivanje povlastice dodijeljene dozvolom ili ovlaštenjem, za određeno razdoblje;

6. Izvanaerodromski skok: skok padobranom koji se izvodi na površinu izvan aerodroma;

7. Kandidat (applicant): podnositelj zahtjeva za polaganje ispita (teorijskog i/ili praktičnog) za stjecanje dozvole padobranca ili za stjecanje odgovarajućeg ovlaštenja;

8. Knjižica skakanja: osobna evidencija skokova padobranca ili učenika padobranca;

9. Nadležno tijelo (authority): tijelo koje obavlja poslove sukladno odredbama ovoga Pravilnika. U Republici Hrvatskoj nadležno tijelo je Hrvatska agencija za civilno zrakoplovstvo;

10. Nastavnik padobranstva: padobranac imatelj dozvole padobranca s povlasticom kategorije D i položenim ispitom za nastavnika padobranstva;

11. Noćni skok: skok padobranom izveden u razdoblju od pola sata poslije zalaska sunca do pola sata prije izlaska sunca;

12. Obnavljanje valjanosti (npr. dozvole ili ovlaštenja) (renewal (of e.g. licence or rating): administrativni postupak koji se provodi nakon isteka valjanosti dozvole ili ovlaštenja, a u svrhu obnavljanja dozvole ili ovlaštenja, za određeno razdoblje koje slijedi nakon ispunjenja propisanih uvjeta;

13. Organizirano skakanje: skakanje padobranom u svrhu:

a) sportskog natjecanja ili zrakoplovne priredbe,

b) skakanja skupine od tri ili više padobranaca,

c) praktičnog osposobljavanja padobranaca;

14. Ovlaštenje: dokaz o dodatnoj osposobljenosti padobranca koja se upisuje u dozvolu padobranca;

15. Padobran: naprava bez motornog pogona, uglavnom izrađena od tkanine, koja se koristi za usporavanje slobodnog pada ili prebrze vožnje;

16. Padobran za spašavanje: padobran namijenjen spašavanju članova posade zrakoplova;

17. Padobranac: osoba koja izvodi skokove iz zrakoplova koristeći padobran, a posjeduje valjanu dozvolu padobranca s povlasticom kategorije A ili višom;

18. Padobranski automat: tehnička naprava koja služi za aktiviranje padobrana, glavnog ili rezervnog, bez utjecaja osobe koja padobran koristi;

19. Padobranski križ: oznaka na zemlji prikazana na crtežu, crvene ili narančaste boje, dimenzija najmanje 6x1 m,

![](dodatni/419918.jpg)

20. Padobranski start: prostor predviđen za pakiranje padobrana, pohranu opreme, odmor padobranaca i pregled padobranaca i opreme prije ulaska u zrakoplov;

21. Paker padobrana (rigger): osoba posebno osposobljena za pakiranje padobrana;

22. Popis stručnjaka: popis stručnih osoba iz užeg područja zrakoplovne djelatnosti kojeg utvrđuje Hrvatska agencija za civilno zrakoplovstvo;

23. Potvrda o obavljenom osposobljavanju: potvrda organizacije odobrene za osposobljavanje, o završenom teorijskom i/ili praktičnom osposobljavanju učenika padobranca;

24. Probni skok: skok u svrhu ispitivanja padobrana i padobranske opreme ili u svrhu provjere mogućnosti izvođenja skokova padobranom iz pojedinih vrsta ili tipova zrakoplova;

25. Rezervni padobran: padobran koji padobranac koristi u slučaju otkaza glavnog padobrana;

26. Stariji paker padobrana (senio rigger): osoba posebno osposobljena za pakiranje, održavanje, tehnički pregled i popravak padobrana;

27. Rukovoditelj skakanja: osoba odgovorna za sigurnu pripremu, organizaciju, izvođenje i nadziranje organiziranog skakanja padobranom;

28. Skok na slobodno: skok pri kojem aktiviranje padobrana vrši padobranac;

29. Skok s prinudnim aktiviranjem otvaranja padobrana: skok kod kojeg aktiviranje padobrana automatski vrši zrakoplov (skok na gurtnu);

30. Skok tandem padobranom: skok dvije osobe jednim, za tu namjenu posebno konstruiranim padobranom (tandem padobranom);

31. Tandem padobran: jedan padobran posebno konstruiran za istovremeni skok dvije osobe (tandem pilot i tandem putnik);

32. Tandem pilot: padobranac imatelj dozvole padobranca s povlasticom kategorije D i položenim ispitom za ovlaštenje tandem pilot;

33. Učenik padobranac: osoba koja se osposobljava za stjecanje uvjeta za pristupanje polaganju ispita za dozvolu padobranca kategorije A;

34. Validacija (npr. dozvole ili ovlaštenja) (validation e.g. licence or rating): administrativni postupak koji se provodi za vrijeme valjanosti strane dozvole ili ovlaštenja i dopušta imatelju nastavak ostvarivanja povlastice dodijeljene dozvolom ili ovlaštenjem, za određeno razdoblje, a koje slijedi nakon ispunjenja propisanih uvjeta;

35. Zadrška: vrijeme slobodnog pada, odnosno vrijeme proteklo od trenutka iskakanja iz zrakoplova do trenutka aktiviranja otvaranja padobrana.

(2) Kratice koji se koriste u ovom Pravilniku imaju sljedeće značenje:

1. AC (Accuracy): skok padobranom na cilj;

2. AFF (Accelerated Free Fall): način osposobljavanja kada učenik padobranac skokove padobranom izvodi na slobodno s velikih visina uz jednog ili dva nastavnika;

3. AFF nastavnik: padobranac s ovlaštenjem nastavnik padobranstva i položenim ispitom za pomoćnog ili glavnog AFF nastavnika;

4. CF (Canopy Formation) – skupni likovi kupolama: padobranska disciplina koja se odvija tijekom leta pod kupolom padobrana kada padobranci kupolama formiraju određene likove;

5. CP (Canopy Piloting) – upravljanje kupolama visokih performansi: padobranska disciplina koja se odvija pod kupolom padobrana. Padobranom visokih performansi smatraju svi padobrani kojima je specifično opterećenje kupole veće od 60 N/m2;

6. FF (Free Fly) – slobodni stil: padobranska disciplina koja se odvija u slobodnom padu tijekom kojeg padobranac različitim položajima tijela izvodi određene figure i pokrete u sve tri dimenzije. Ovom definicijom obuhvaćeni su i individualni skokovi slobodnim stilom (Free Style);

7. FS (Formation Skydiving) – skupni likovi u slobodnom padu: padobranska disciplina koja se odvija u slobodnom padu tijekom kojeg skupina padobranaca tijelima formira određene likove;

8. IS (Individual Style) – figure: individualna padobranska disciplina koja se odvija u slobodnom padu u kojoj padobranac u što kraćem vremenu mora izvesti komplet zadanih elementa (figura);

9. SS (Skysurfing) – skok padobranom s daskom za surfanje: individualna padobranska disciplina koja se odvija u slobodnom padu pri čemu padobranac koristi dasku za surfanje posebno prilagođenu za izvođenje skokova padobranom;

10. WS (Wing Suit): padobranska disciplina kod koje se tijekom slobodnog pada koristi posebno odijelo koje znatno mijenja aerodinamičke karakteristike tijela i omogućava značajno smanjenje vertikalne i povećanje horizontalne brzine padobranca.

II. UPORABA I ODRŽAVANJE PADOBRANA

Članak 3.

Uporaba padobrana, padobranskog automata i ostale padobranske opreme vrši se sukladno napucima proizvođača te odredbama ovoga Pravilnika.

Podjela padobrana

Članak 4.

Padobrani predviđeni za izvođenje skokova ljudi iz zrakoplova prema namjeni dijele se na:

a) glavne padobrane,

b) rezervne padobrane,

c) padobrane za spašavanje.

Vremenska ograničenja uporabe padobrana

Članak 5.

Ukoliko naputkom proizvođača nije drugačije određeno, potrebno je pridržavati se sljedećih vremenskih ograničenja prilikom uporabe padobrana:

a) glavni padobran – bez vremenskog ograničenja,

b) glavni padobran koji se koristi za osposobljavanje učenika padobranaca – najduže 20 godina od datuma proizvodnje,

c) glavni tandem padobran – najduže 20 godina od datuma proizvodnje,

d) rezervni padobran – najduže 20 godina od datuma proizvodnje,

e) sustav veza – bez vremenskog ograničenja,

f) sustav veza koji se koristi za osposobljavanje učenika padobranaca – najduže 20 godina od datuma proizvodnje,

g) sustav veza tandem padobran – najduže 20 godina od datuma proizvodnje,

h) padobran za spašavanje – najduže 20 godina od datuma proizvodnje.

Označavanje padobrana

Članak 6.

(1) Na padobranu moraju biti upisani sljedeći podaci:

– tip padobrana,

– naziv proizvođača padobrana,

– serijski broj padobrana,

– datum proizvodnje padobrana.

(2) Padobran na kojem se navedeni podaci ne mogu ustanoviti, smatra se neispravnim.

Knjižica padobrana

Članak 7.

(1) Svaki padobran mora imati knjižicu u koju se upisuju sljedeći podaci:

– vrsta padobrana (glavni, rezervni, za spašavanje),

– tip padobrana,

– naziv proizvođača padobrana,

– serijski broj padobrana,

– datum proizvodnje padobrana,

– izvršeni tehnički pregledi padobrana,

– datum pakiranja – za rezervne i padobrane za spašavanje,

– izvršeni veći popravci (zamjene konopaca, zakrpe veće od 200 x 200 mm i slično).

(2) Knjižicu padobrana izdaje stariji paker prilikom obavljanja inicijalnog pregleda.

Pakiranje padobrana

Članak 8.

(1) Pakiranje padobrana smiju obavljati:

a) glavni padobran – padobranac imatelj dozvole padobranca s povlasticom kategorije A ili višom, paker padobrana i stariji paker padobrana,

b) glavni padobran koji koriste učenici padobranci – učenik padobranac uz nadzor nastavnika padobranstva ili padobranca imatelja dozvole padobranca s povlasticom kategorije B ili višom, paker padobrana i stariji paker padobrana,

c) rezervni padobran – paker ili stariji paker padobrana,

d) padobrani za spašavanje – paker ili stariji paker.

(2) Svaki padobran mora se prepakirati najmanje jednom u 12 mjeseci.

(3) Osoba koja je pakirala rezervni padobran ili padobran za spašavanje, datumom i potpisom u knjižici padobrana mora potvrditi da je pakiranje obavljeno u skladu s naputkom proizvođača, te olovnom plombom i pamučnim koncem (prekidne čvrstoće do najviše 40 N) na propisani način plombirati sustav aktiviranja prepakiranog padobrana. Olovna plomba mora sadržavati jedinstvenu oznaku ovlaštene osobe.

Tehnički pregled

Članak 9.

(1) Tehnički pregled obavlja se radi utvrđivanja ispravnosti padobrana za sigurno skakanje.

(2) Tehnički pregled može biti inicijalni, redovni ili izvanredni.

(3) Inicijalni tehnički pregled obavlja se prije puštanja padobrana u uporabu u Republici Hrvatskoj.

(4) Redovni tehnički pregled padobrana obavlja se najmanje jednom svakih 12 mjeseci.

(5) Izvanredni tehnički pregled padobrana obavlja se po zahtjevu odgovorne osobe organizacije koja provodi padobranske aktivnosti, rukovoditelja skakanja ili na zahtjev zrakoplovne inspekcije.

(6) Tehnički pregled padobrana obavlja proizvođač ili stariji paker.

(7) Padobran se smije koristiti samo ako je tehničkim pregledom utvrđena njegova ispravnost i sposobnost za sigurno skakanje.

Članak 10.

Tehnički pregled padobrana obuhvaća pregled svih sastavnih komponenti kompleta padobrana:

a) pregled glavne kupole s konopcima,

b) pregled pilot padobrančića, veze pilot padobrančića s kupolom i kontejnera,

c) pregled rezervne kupole s konopcima,

d) pregled sustava veza,

e) pregled sustava za aktiviranje glavne kupole na slobodno i prinudno djelovanje,

f) pregled sustava za aktiviranje rezervne kupole,

g) pregled sustava za odbacivanje glavne kupole,

h) pregled sustava veza tandem putnika (za tandem padobrane).

Potvrda o ispravnosti

Članak 11.

(1) Nakon obavljenog tehničkog pregleda, proizvođač ili stariji paker izdaje potvrdu o ispravnosti padobrana. Osim toga, u knjižicu padobrana upisuje datum obavljenog tehničkog pregleda ovjeren potpisom i žigom osobe koja je obavila pregled.

(2) Potvrda o ispravnosti ispunjava se u dva primjerka. Jedan primjerak izdaje se vlasniku padobrana, a drugi ostaje proizvođaču ili starijem pakeru koji je obavio tehnički pregled i koji ga je dužan čuvati u svojoj arhivi najmanje dvije godine.

Održavanje

Članak 12.

(1) Padobran kao i druge dijelove opreme, padobranac mora održavati u skladu s naputkom za održavanje, te u skladu s napomenama iz Potvrde o ispravnosti nakon obavljenog tehničkog pregleda.

(2) Popravke ili preinake padobrana smije obavljati samo proizvođač ili stariji paker.

Padobrani za osposobljavanje

Članak 13.

(1) Padobran, odnosno ranac sa sustavom veza, koji se koristi pri osposobljavanju učenika padobranca klasičnim načinom osposobljavanja mora imati mogućnost izvođenja skokova s prinudnim i slobodnim aktiviranjem otvaranja glavnog padobrana.

(2) Ukoliko se kod AFF skokova koristi mekani pilot padobrančić, ranac padobrana mora biti opremljen odvojivim (rip-away) džepom za pilot padobrančić s pričuvnom ručicom za izbacivanje pilot padobrančića.

III. MJESTA ZA IZVOĐENJE SKOKOVA PADOBRANOM

Članak 14.

(1) Padobranski skokovi obavljaju se sukladno Pravilniku o letenju zrakoplova.

(2) Skokovi padobranom, uključujući i tandem skokove, izvode se na aerodromima. Skokovi padobranom smiju se obavljati i izvan aerodroma samo uz prethodno odobrenje Hrvatske agencije za civilno zrakoplovstvo (u daljnjem tekstu: Agencija). Agencija može od podnositelja zahtjeva zatražiti dokaz o suglasnosti vlasnika ili korisnika posjeda na kojem se namjeravaju obavljati izvanaerodromski skokovi.

(3) Prostor predviđen za prizemljenje padobranaca mora biti bez prepreka. Pod preprekama se podrazumijevaju veliki ili teško uočljivi prirodni ili umjetni objekti koje je teško izbjeći prilikom prizemljenja, kao što su kuće, zgrade, hangari i gospodarski objekti, cestovne prometnice, željezničke pruge, rijeke, jezera, kanali dublji od 100 cm, pojedinačno drveće ili drvoredi, šume, električni i telefonski vodovi, ograde više od 150 cm, vjetro-turbine, tornjevi, antene i slično.

(4) Manevarske površine aerodroma (uzletno – sletne staze, staze za voženje, stajanke itd.) ne smatraju se preprekama u smislu stavka 3. ovog članka.

(5) Ukoliko se na udaljenosti manjoj od 50 m od prostora predviđenog za prizemljenje padobranaca nalazi vodena površina (rijeka, jezero, more) dubine veće od 150 cm, obavezno je organizirati službu za spašavanje na vodi s najmanje jednim motornim čamcem.

Označavanje mjesta prizemljenja

Članak 15.

(1) Mjesto predviđeno za prizemljenje padobranaca označava se padobranskim križem.

(2) Padobranski križ služi za komunikaciju s vođom padobranaca i posadom zrakoplova u slučaju gubitka radiokomunikacijske veze na način da, ukoliko je križ uklonjen, nije dozvoljeno iskakanje iz zrakoplova i svi padobranci ostaju u zrakoplovu do slijetanja i konačnog zaustavljanja zrakoplova.

(3) U blizini prostora predviđenog za prizemljenje padobranaca mora se postaviti vjetrokaz koji padobrancima u fazi prizemljenja omogućava procjenu smjera i jačine vjetra.

IV. IZVOĐENJE SKOKOVA PADOBRANOM

Članak 16.

1) Skokove padobranom smiju izvoditi samo osobe s valjanom dozvolom padobranca, učenici padobranci, tandem putnici pri skokovima tandem padobranom, te ostale osobe u svrhu spašavanja.

(2) Padobranci, učenici padobranci, tandem putnici i osobe koje koriste padobran u svrhu spašavanja, skokove padobranom izvode na vlastitu odgovornost.

(3) Padobranci i učenici padobranci odgovorni su za vlastitu sigurnost tijekom skoka padobranom, od trenutka napuštanja zrakoplova do povratka na padobranski start.

Obvezna oprema

Članak 17.

(1) Pri izvođenju skokova padobranci moraju biti opremljeni glavnim i rezervnim padobranom koji su pričvršćeni na jedan sustav veza i odgovarajućom opremom sukladno vrsti skoka.

(2) Dodatno, učenici padobranci moraju biti opremljeni:

a) tvrdom zaštitnom kacigom,

b) visinomjerom,

c) padobranskim automatom na rezervnom padobranu bez obzira na vrstu skoka,

d) zaštitnim naočalama.

Najmanja visina aktiviranja glavnog padobrana

Članak 18.

Aktiviranje glavnog padobrana mora se izvršiti na visinama minimalno:

a) 900 m iznad terena pri skoku učenika padobranca,

b) 750 m iznad terena pri skoku padobranca,

c) 1300 m iznad terena pri skoku tandem padobranom.

Najveća visina izvođenja skoka padobranom

Članak 19.

(1) Najveća dopuštena visina izvođenja skokova padobranom je 4500 metara iznad srednje razine mora (MSL).

(2) Iznimno od odredbe iz stavka 1. ovog članka, imatelji dozvole padobranca s povlasticom kategorije B, C ili D mogu izvoditi skokove s visina većih od 4500 metara iznad srednje razine mora (MSL) ukoliko su zadovoljeni sljedeći uvjeti:

a) padobranci moraju biti opremljeni padobranskim automatom na rezervnom padobranu,

b) skokovi padobranom s visine do 5000 metara iznad terena smiju se izvoditi ukoliko je vrijeme od prelaska visine 3000 metara iznad terena do trenutka iskakanja kraće od 30 minuta,

c) skokovi padobranom s visina između 5000 metara i 6000 metara iznad srednje razine mora (MSL)smiju se izvoditi ukoliko je zrakoplov opremljen sustavom za dopunsku opskrbu kisikom za svakog padobranca pojedinačno, a koji se koristi do trenutka iskakanja iz zrakoplova,

d) skokovi padobranom s visina većih od 6000 metara iznad srednje razine mora (MSL) smiju se izvoditi samo ukoliko je padobranac opremljen autonomnim sustavom za dopunsku opskrbu kisikom koji se koristi kako tijekom boravka padobranca u zrakoplovu, tako i tijekom skoka.

Skokovi na vodu

Članak 20.

(1) Prilikom izvođenja organiziranih skokova padobranom na vodu mora biti organizirana služba spašavanja s najmanje onolikim brojem motornih čamaca koliko se padobranca istodobno nalazi u zraku.

(2) Skokovi padobranom na vodu smiju se organizirati samo na mjestima gdje je dubina vode veća od 2 metra, pri čemu mjesto prizemljenja mora biti udaljeno najmanje 15 metara od obale. Skokovi padobranom na vodu u bazenima smiju se organizirati uz odobrenje Agencije.

(3) Samo padobranci koji znaju plivati smiju izvoditi skokove padobranom na vodu.

(4) Temperatura vode u koju se skače padobranom ne smije biti niža od 18 °C. Ukoliko je temperatura vode niža od 18 °C padobranci moraju biti opremljeni odgovarajućim termoizolacijskim odijelom.

Noćni skokovi

Članak 21.

(1) Pri izvođenju noćnih skokova padobranci moraju biti označeni svjetlosnim signalom, te opremljeni osvijetljenim ili zvučnim visinomjerom.

(2) Pri izvođenju noćnih skokova donja baza oblaka mora biti najmanje 200 m iznad visine iskakanja.

(3) Najveća brzina vjetra pri zemlji pri izvođenju noćnih padobranskih skokova smije biti 7 m/s.

(4) Mjesto prizemljenja pri izvođenju noćnih skokova označava se s minimalno 5 svjetiljki postavljenih u obliku velikog latiničnog slova T kako je prikazano crtežom:

![](dodatni/419919.jpg)

Skokovi tandem padobranom

Članak 22.

(1) Prilikom izvođenja tandem skoka, tandem pilot i tandem putnik koriste jedan glavni i rezervni padobran posebno namijenjen izvođenju tandem skokova, pri čemu tandem putnik koristi zaseban sustav veza kojim je pričvršćen na sustav veza tandem padobrana.

(2) Skokovi tandem padobranom mogu se izvoditi na aerodromima i izvan aerodroma. Izvanaerodromske skokove tandem padobranom smije izvoditi tandem pilot koji ima najmanje 100 skokova tandem padobranom, pri čemu prije skoka mora dobiti pisanu suglasnost tandem putnika kojom pristaje na izvođenje izvanaerodromskog skoka.

(3) Prizemljenje kod izvanaerodromskog skoka tandem padobranom mora se planirati na teren najmanjih dimenzija 100 x 50 metara.

(4) Zabranjeno je izvođenje skokova tandem padobranom noću i na vodu.

(5) Osoba koja skače kao putnik u tandemu ne smije biti mlađa od 14 godina.

(6) Osoba koja skače kao putnik u tandemu i mlađa je od 18 godina mora imati pisanu suglasnost oba roditelja ili staratelja.

Meteorološki uvjeti za izvođenje skokova padobranom

Članak 23.

(1) Skokovi padobranom smiju se izvoditi samo ako je moguće vizualno ili pomoću navigacijskih uređaja zrakoplova odrediti točku iskakanja. Ukoliko je donja baza oblaka niža od visine iskakanja i oblačnost je jednaka ili veća od 5/8, donja baza oblaka mora biti najmanje 1350 m (4500 stopa) iznad terena.

(2) Pri izvođenju padobranskih skokova danju brzina vjetra ne smije premašiti vrijednosti dopuštene za pojedine kategorije padobranaca. Brzinu vjetra je potrebno izmjeriti prije početka izvođenja skokova te pratiti cijelo vrijeme tijekom izvođenja skokova.

(3) Ako udari vjetra premaše dozvoljene vrijednosti dva puta u razdoblju od 5 minuta nužno je prekinuti izvođenje skokova padobranom sukladno kategoriji povlastice koju ostvaruju pojedini padobranci. Izvođenje skokova se može nastaviti ukoliko u razdoblju od 30 minuta brzina vjetra ne pređe dozvoljene vrijednosti, sukladno kategoriji povlastice koju ostvaruju pojedini padobranci.

Organizacija izvođenja padobranskih skokova

Članak 24.

(1) Svako organizirano skakanje padobranom mora nadzirati rukovoditelj skakanja. Rukovoditelj skakanja mora biti punoljetan i imati valjanu dozvolu padobranca s povlasticom kategorije C ili višu, izdanu od strane Agencije.

(2) Kada skaču učenici padobranci rukovoditelj skakanja mora imati dozvolu i valjano ovlaštenje nastavnik padobranstva izdano od strane Agencije.

(3) Dužnosti rukovoditelja skakanja su sljedeće:

1. prije početka skakanja padobranom provjeriti meteorološku situaciju na mjestu skakanja,

2. padobranske skokove u kontroliranom zračnom prostoru obavljati sukladno uvjetima koje je definirao pružatelj usluga u zračnoj plovidbi i putem telefona pribaviti odobrenje nadležne kontrole zračnog prometa,

3. provjeriti osposobljenost posade zrakoplova i opremljenost zrakoplova za izvođenje padobranskih skokova,

4. upoznati posadu zrakoplova s planiranim zadacima,

5. upoznati padobrance s njihovim zadaćama i kontrolirati njihovo izvršavanje,

6. odrediti vođu padobranaca u svakom zrakoplovu,

7. odlučiti o početku, prekidu i završetku skakanja,

8. skrbiti za red i disciplinu na padobranskom startu,

9. prije početka skakanja provjeriti dokumentaciju osoba koje namjeravaju skakati,

10. prije početka skakanja po potrebi provjeriti ispravnost opreme koja se koristi,

11. zabraniti uporabu opreme za koju utvrdi da nije ispravna,

12. nadzirati sigurnost izvođenja skokova padobranom i zabraniti skakanje osobi za koju ocjeni da:

a) nije duševno i tjelesno sposobna izvoditi skokove padobranom,

b) je vidljivo pod utjecajem alkohola, droga ili drugih psihoaktivnih sredstava,

c) krši pravila skakanja padobranom ili na drugi način ugrožava sigurnost skakanja,

13. voditi dnevnu evidenciju padobranaca koji izvode skokove padobranom

14. odrediti osobu koja ga zamjenjuje ukoliko se nalazi u zrakoplovu.

(4) Dužnosti rukovoditelja skakanja iz stavka 2. ovog članka odnose se i na nastavnike padobranstva kod praktičnog osposobljavanja s tim da je nastavnik padobranstva dodatno odgovoran za:

1. provjeru da li su učenici padobranci upisani u evidenciju učenika padobranaca i da li su opremljeni propisanom opremom,

2. dodjelu zadataka učenicima padobrancima u okviru odobrenog programa osposobljavanja i nadziranje njihovog skakanja.

3. Vođenje startne liste učenika padobranaca u koju se upisuje:

a) ime i prezime učenika padobranca,

b) broj skokova,

c) tip glavnog padobrana,

d) tip rezervnog padobrana,

e) tip padobranskog automata,

f) vrsta skoka – slobodno ili prinudno,

g) tip zrakoplova.

Ponašanje padobranaca u zrakoplovu

Članak 25.

(1) Padobranci moraju biti upoznati s procedurama u slučaju opasnosti kao i uporištima u zrakoplovu.

(2) U slučaju izvanredne situacije vođa padobranaca u zrakoplovu mora slijediti instrukcije pilota zrakoplova.

(3) Vođa padobranaca mora imati dozvolu padobranca s povlasticom kategorije B ili višom, a ako zrakoplov prima više od 15 padobranaca mora imati dozvolu padobranca s povlasticom kategorije C ili višom.

(4) Ukoliko se u zrakoplovu nalaze učenici padobranci i izvode skokove na slobodno, vođa padobranaca mora imati dozvolu padobranca s povlasticom kategorije C ili višom. Ukoliko učenici padobranci izvode skokove s prinudnim aktiviranjem padobrana, vođa padobranaca mora imati ovlaštenje nastavnik padobranstva.

(5) Vođa padobranaca je odgovoran pilotu za nadzor padobranaca u zrakoplovu te je zadužen za:

a) komunikaciju s pilotom zrakoplova,

b) određivanje rasporeda iskakanja,

c) određivanje naleta i točke iskakanja u koordinaciji s posadom zrakoplova,

d) sigurnost i disciplinu padobranaca u zrakoplovu,

e) nadziranje iskakanja padobranaca iz zrakoplova.

(6) Prilikom izvođenja padobranskih skokova učenici padobranci ne smiju ostati bez nadzora u zrakoplovu.

V. OSPOSOBLJAVANJE, ISPITI, DOZVOLE I OVLAŠTENJA

Osposobljavanje

Članak 26.

(1) Kandidat mora završiti potpuno teorijsko i praktično osposobljavanje za stjecanje dozvole padobranca ili odgovarajućeg ovlaštenja prema odobrenom programu u organizaciji odobrenoj za osposobljavanje padobranaca. Ukoliko je kandidat završio teorijsko i praktično osposobljavanje u organizaciji odobrenoj za osposobljavanje padobranaca izvan Republike Hrvatske, Agencija će utvrditi da li program po kojem je obavljeno osposobljavanje udovoljava zahtjevima propisanima u Dodatku 1. ovoga Pravilnika.

(2) Okvirni programi teorijskog i praktičnog osposobljavanja za stjecanje dozvole padobranca ili odgovarajućeg ovlaštenja navedeni su u Dodatku 1. ovoga Pravilnika. Na temelju ovih okvirnih programa, svaka organizacija za osposobljavanje razrađuje svoj detaljni program. Takav detaljan program osposobljavanja mora biti prihvaćen od strane Agencije.

(3) Prije prihvaćanja od strane Agencije detaljan program osposobljavanja mora biti evaluiran od strane organizacije koja provodi osposobljavanje, odnosno odgovorne osobe zadužene za osposobljavanje pri čemu je organizacija dužna u detaljnom programu utvrditi i izjaviti:

a) sukladnost programa osposobljavanja s potrebama i mogućnostima organizacije za osposobljavanje,

b) sukladnost programa osposobljavanja s ovim Pravilnikom, okvirnim programom osposobljavanja i primjenjivim standardima.

Učenik padobranac

Članak 27.

(1) Učenik padobranac je osoba koja pristupa početnom stupnju padobranske obuke i prije prvog skoka ne smije biti mlađa od 16 godina. Prije početka osposobljavanja, maloljetni kandidat mora organizaciji odobrenoj za osposobljavanje padobranaca dostaviti pisanu suglasnost oba roditelja ili staratelja.

(2) Pod nadzorom nastavnika padobranstva, skokove padobranom smije izvoditi učenik padobranac koji se osposobljava za stjecanje dozvole padobranca ili kandidat koji se osposobljava za stjecanje odgovarajućeg ovlaštenja, a koji je upisan u knjigu evidencije učenika padobranaca pri organizaciji odobrenoj za osposobljavanje.

(3) Učenik padobranac smije skakati padobranom samo ako posjeduje valjanu svjedodžbu o zdravstvenoj sposobnosti i koji je s uspjehom završio teorijsku i praktičnu obuku na zemlji.

(4) Učenik padobranac smije izvoditi:

– dnevne skokove na aerodromu ili letjelištu u uvjetima kada je najveća brzina vjetra pri zemlji manja od 5 m/s,

– skokove iz aviona i helikoptera,

– najviše 4 skoka u jednom danu,

– skokove na cilj (AC) i figure (IS),

– skupne likove u slobodnom padu (FS), pri čemu ostali članovi skupine moraju imati dozvolu padobranca s povlasticom kategorije C ili višom.

– skokove slobodnim stilom (FF) samostalno.

Potrebno iskustvo

Članak 28.

Kandidat za stjecanje dozvole padobranca, koji je uspješno savladao sve vježbe propisane programom osposobljavanja i koji je pokazao da posjeduje sposobnost kontrole tijela oko sve tri osi tijekom slobodnog pada, te koji je osposobljen za samostalno pakiranje glavne kupole padobrana, mora imati najmanje:

– 25 skokova padobranom na slobodno,

– 5 minuta slobodnog pada,

– najmanje 10 skokova s prizemljenjem u krug promjera 100 m.

Ispit za stjecanje dozvole padobranca ili odgovarajućeg ovlaštenja

Članak 29.

(1) Ispit za stjecanje dozvole padobranca ili odgovarajućeg ovlaštenja sastoji se od teorijskog i praktičnog dijela.

(2) Za pristupanje ispitu kandidat mora imati pisanu preporuku organizacije odobrene za osposobljavanje padobranaca u kojoj je obavljao osposobljavanje, nakon što je uspješno završio sve potrebne elemente programa teorijskog osposobljavanja. Preporuka izdana od organizacije odobrene za osposobljavanje padobranaca vrijedi 12 mjeseci. Ako u tom razdoblju kandidat ne pristupi polaganju teorijskog dijela ispita, kao dodatak mora predočiti dokaz o dodatnom osposobljavanju od organizacije odobrene za osposobljavanje padobranaca.

(3) Programi provođenja ispita za stjecanje dozvole padobranca ili odgovarajućeg ovlaštenja navedeni su u Dodatku 2. ovoga Pravilnika.

(4) Provjera teorijskog znanja obavlja se pisanim putem.

Teorijski dio ispita

Članak 30.

(1) Kandidat mora pristupiti cjelokupnom teorijskom dijelu ispita za stjecanje dozvole padobranca ili odgovarajućeg ovlaštenja, kojeg organizira i provodi Agencija.

(2) Kandidat je uspješno položio teorijski dio ispita ako je ostvario najmanje 75% od broja bodova predviđenih za svaki pojedini predmet, osim predmeta Postupci u izvanrednim situacijama za koji mora ostvariti najmanje 90% bodova. Bodovi se daju samo za točne odgovore.

(3) Kandidat mora ponoviti cijeli teorijski dio ispita ako nije položio bilo koji predmet iz drugog pokušaja ili ako je isteklo razdoblje od 6 mjeseci koje započinje završetkom kalendarskog mjeseca u kojem je kandidat prvi puta pristupio ispitu. Prije ponovnog pristupanja teorijskom dijelu ispita kandidat mora, shodno preporuci Agencije, obaviti dodatno osposobljavanje u organizaciji odobrenoj za osposobljavanje padobranaca.

(4) Uspjeh na teorijskom dijelu ispita vrijedi u razdoblju od 6 mjeseci od dana kada je kandidat uspješno završio cjelokupan teorijski dio ispita. Ako u tom razdoblju kandidat ne pristupi polaganju praktičnog dijela ispita mora teorijski dio ispita ponoviti u cijelosti.

Praktični dio ispita

Članak 31.

(1) Prije pristupanja praktičnom dijelu ispita za stjecanje dozvole padobranca ili odgovarajućih ovlaštenja, kandidat mora uspješno položiti teorijski dio ispita.

(2) Kandidat za stjecanje dozvole padobranca ili odgovarajućeg ovlaštenja mora dokazati razinu osposobljenosti da kao padobranac uspješno obavi odgovarajuće postupke i vježbe u skladu s povlasticom koju mu pruža dozvola padobranca ili odgovarajuće ovlaštenje.

(3) Na praktičnom dijelu ispita koristit će se jednak tip padobrana kao onaj na kojem se kandidat osposobljavao.

(4) Kandidat mora položiti sve dijelove jedne sekcije da bi se sekcija smatrala uspješno položenom. Ako kandidat ne položi samo jednu sekciju može ponoviti polaganje te sekcije. Ako ne položi više od jedne sekcije smatra se da nije uspješno položio praktični dio ispita.

(5) Ukoliko pri ponavljanju praktičnog dijela ispita kandidat ne položi bilo koju sekciju, uključujući i one sekcije koje je uspješno položio u prethodnom pokušaju, smatrat će se da nije uspješno položio praktični dio ispita.

(6) Kandidat koji tijekom prethodna dva pokušaja nije uspješno položio sve sekcije praktičnog dijela ispita bit će upućen na dodatno praktično osposobljavanje, prema pisanoj preporuci ispitivača.

Zahtjev za izdavanje dozvole ili odgovarajućeg ovlaštenja, upisivanje proširene povlastice, te produljenje ili obnavljanje valjanosti odgovarajućeg ovlaštenja

Članak 32.

(1) Zahtjev za izdavanje dozvole padobranca ili odgovarajućeg ovlaštenja, upisivanje proširene povlastice, te produljenje ili obnavljanje valjanosti odgovarajućeg ovlaštenja podnosi se Agenciji na obrascu i na način kako je to propisala Agencija. Uz zahtjev se prilažu dokazi o udovoljavanju uvjetima za izdavanje dozvole padobranca ili odgovarajućeg ovlaštenja, upisivanje proširene povlastice, odnosno za produljenje ili obnavljanje valjanosti odgovarajućeg ovlaštenja, kako je propisano ovim Pravilnikom i propisom kojim se propisuje zdravstvena sposobnost zrakoplovnog osoblja.

(2) Agencija ne smije istovremeno izdati više od jedne valjane dozvole padobranca istoj osobi.

(3) Dozvola padobranca izdaje se na obrascu iz Dodatka 4. ovoga Pravilnika.

(4) Dozvola padobranca važeća je samo uz pripadajuću potvrdu o valjanosti ovjerenu od Agencije, a koja nosi identičan serijski broj.

(5) Potvrda o valjanosti označava razdoblje valjanosti dozvole, te uvjete pod kojima je dozvola dodijeljena.

(6) Svako ograničenje ili proširenje povlastice koja se stječe dozvolom ili odgovarajućim ovlaštenjem mora biti upisano u potvrdu o valjanosti i ovjereno od strane Agencije.

(7) Potvrda o valjanosti izdaje se na obrascu iz Dodatka 5. ovoga Pravilnika.

Ostvarivanje povlastice

Članak 33.

(1) Ostvarivanje povlastice dodijeljene dozvolom padobranca može biti uvjetovano valjanošću upisanih ograničenja i ovlaštenja, te valjanošću svjedodžbe o zdravstvenoj sposobnosti.

(2) Imatelj dozvole padobranca s povlasticom kategorije A smije izvoditi:

– dnevne skokove kada je najveća brzina vjetra pri zemlji manja od 7 m/s,

– skokove iz aviona i helikoptera,

– najviše 6 skokova u jednom danu,

– skokove na cilj i figurativne skokove,

– skupne likovne skokove (FS), pri čemu najviše dva padobranca u skupini smiju imati dozvolu padobranca s povlasticom kategorije A, dok ostali članovi skupine moraju imati dozvolu padobranca s povlasticom kategorije C ili višom te

– skokove slobodnog stila (FF), samostalno ili u skupini do najviše 3 padobranaca, pri čemu ostali članovi skupine moraju imati dozvolu padobranca s povlasticom kategorije C ili višom.

Proširenje povlastice na druge kategorije

Članak 34.

(1) Po uspješno završenom osposobljavanju za proširenje povlastice na druge kategorije, organizacija odobrena za osposobljavanje padobranaca izdat će potvrdu u svrhu upisivanja proširene povlastice u dozvolu padobranca.

(2) Za proširenje povlastice na kategoriju B, kandidat mora imati najmanje:

– dozvolu padobranca s povlasticom kategorije A,

– 50 skokova padobranom na slobodno,

– 30 minuta slobodnog pada,

– 10 skokova padobranom s prizemljenjem u prostor omeđen kružnicom promjera 50 metara,

– 10 FS skokova u skupini od četiri ili više padobranca ili mora izvesti komplet figura za najviše 20 sekundi ili mora demonstrirati osnovne elemente slobodnog stila (FF) u slobodnom padu te

– dokaz o položenom praktičnom dijelu ispita za stjecanje povlastice kategorije B iz Dodatka 2. ovoga Pravilnika, potpisan od strane najmanje dva nastavnika padobranstva sa popisa stručnjaka.

(3) Imatelj dozvole padobranca s povlasticom kategorije B smije izvoditi:

– dnevne skokove kada je najveća brzina vjetra pri zemlji manja od 9 m/s,

– noćne skokove na aerodromima,

– izvanaerodromske skokove na teren veličine najmanje 100 x 100 metara,

– skokove iz aviona, helikoptera, jedrilica i balona,

– skokove na cilj i figurativne skokove,

– skupne likovne skokove u slobodnom padu (FS),

– skokove slobodnog stila (FF),

– snimanje u slobodnom padu pri skokovima tandem padobranom ili pri izvođenju skupnih likovnih skokova,

– skokove u posebnom odijelu za promjenu aerodinamike tijela (WS), sukladno naputku proizvođača.

(4) Za proširenje povlastice na kategoriju C kandidat mora imati najmanje:

– dozvolu padobranca s povlasticom kategorije B u trajanju od najmanje 12 mjeseci,

– 200 skokova padobranom na slobodno,

– 60 minuta slobodnog pada,

– 25 skokova padobranom s prizemljenjem u prostor omeđen kružnicom promjera 10 metara,

– 20 FS skokova u skupini od četiri ili više padobranca ili mora izvesti komplet figura za najviše 16 sekundi ili mora demonstrirati napredne elemente slobodnog stila (FF) u slobodnom padu te

– dokaz o ispunjavanju uvjeta za stjecanje povlastice kategorije C, potpisan od strane najmanje dva nastavnika padobranstva sa popisa stručnjaka.

(5) Imatelj dozvole padobranca s povlasticom kategorije C smije izvoditi:

– dnevne skokove kada je najveća brzina vjetra pri zemlji manja od 12 m/s,

– noćne skokove na aerodromu,

– skokove na vodu,

– skokove iz svih vrsta zrakoplova,

– sve vrste skokova u slobodnom padu ili pod kupolom padobrana,

– izvanaerodromske skokove ukoliko je prostor za prizemljenje veličine od najmanje 50x50 m.

(6) Za proširenje povlastice na kategoriju D kandidat mora imati najmanje:

– dozvolu padobranca s povlasticom kategorije C u trajanju od najmanje 12 mjeseci,

– 500 skokova padobranom na slobodno,

– 180 minuta slobodnog pada te

– dokaz o ispunjavanju uvjeta za stjecanje povlastice kategorije D, potpisan od strane najmanje dva nastavnika padobranstva sa popisa stručnjaka.

(7) Imatelj dozvole padobranca s povlasticom kategorije D smije izvoditi:

– dnevne skokove kada je najveća brzina vjetra pri zemlji manja od 12 m/s,

– noćne skokove,

– skokove na vodu,

– skokove iz svih vrsta zrakoplova,

– sve vrste skokova u slobodnom padu ili pod kupolom padobrana,

– dnevne izvanaerodromske skokove na prostor prizemljenja bez ograničenja,

– noćne izvanaerodromske skokove na prostor prizemljenja minimalne veličine 100x100 metara.

Održavanje valjanosti dozvole

Članak 35.

(1) Dozvola padobranca izdaje se bez ograničenja roka valjanosti.

(2) Dozvola padobranca je valjana uz važeću svjedodžbu o zdravstvenoj sposobnosti.

(3) Imatelj dozvole smije koristiti povlasticu dodijeljenu dozvolom padobranca ako je u zadnjih 24 mjeseca ostvario najmanje 10 skokova padobranom.

(4) Ukoliko padobranac propusti ispuniti uvjete navedene u stavku 3. ovog članka, prije ponovnog ostvarivanja dodijeljene povlastice mora izvršiti najmanje dva skoka provjere praktične osposobljenosti pod nadzorom ovlaštenog ispitivača.

Stjecanje i produljenje valjanosti ovlaštenja

Članak 36.

(1) Padobranac može steći sljedeća ovlaštenja:

1. tandem pilot,

2. nastavnik padobranstva,

3. nastavnik tandem pilota,

4. pomoćni AFF nastavnik,

5. glavni AFF nastavnik,

6. paker padobrana (rigger),

7. stariji paker (senior rigger).

(2) Rok valjanosti svakog ovlaštenja je 4 godine.

(3) Podnositelj zahtjeva za produljenje valjanosti ovlaštenja mora priložiti:

a) dokaz da je ostvario potrebne uvjete za produljenje valjanosti odgovarajućeg ovlaštenja te

b) svjedodžbu o zdravstvenoj sposobnosti (osim za ovlaštenje paker i stariji paker padobrana).

(4) U koliko u vrijeme valjanosti ovlaštenja padobranac ne ispuni navedene uvjete, ovlaštenje prestaje biti važeće.

(5) Po isteku valjanosti ovlaštenja za razdoblje dulje od 12 i kraće od 36 mjeseci, padobranac je dužan ponovo pristupiti teorijskom dijelu ispita za stjecanje ovlaštenja.

(6) Po isteku valjanosti ovlaštenja za razdoblje dulje od 36 mjeseci, padobranac mora pristupiti polaganju cijelog ispita za stjecanje ovlaštenja.

Ovlaštenje tandem pilot

Članak 37.

(1) Padobranac smije skakati kao tandem pilot samo ako u dozvoli padobranca ima upisano ovlaštenje tandem pilot.

(2) Prije pristupanja polaganju ispita za stjecanje ovlaštenja tandem pilot, kandidat mora imati najmanje:

– 18 godina,

– dozvolu padobranca s povlasticom kategorije D u trajanju najmanje 12 mjeseci te

– 5 sati slobodnog pada.

(3) Tijekom osposobljavanja za stjecanje ovlaštenja tandem pilot, kandidat mora obaviti dodatno teorijsko i praktično osposobljavanje prema odobrenom programu u organizaciji odobrenoj za osposobljavanje padobranaca.

(4) Teorijski i praktični dio ispita za stjecanje ovlaštenja tandem pilot sadrži elemente navedene u Dodatku 2. ovoga Pravilnika.

(5) Podnositelj zahtjeva za produljenje valjanosti ovlaštenja tandem pilot, uz zahtjev mora priložiti:

– dokaz da je u razdoblju valjanosti ovlaštenja obavio najmanje 20 tandem skokova, od čega najmanje 5 tandem skokova u zadnjih 12 mjeseci prije podnošenja zahtjeva te

– svjedodžbu o zdravstvenoj sposobnosti.

Ovlaštenje nastavnik padobranstva

Članak 38.

(1) Padobranac smije obavljati osposobljavanje učenika padobranaca klasičnim načinom osposobljavanja samo ako u dozvoli padobranca ima upisano ovlaštenje nastavnik padobranstva.

(2) Prije pristupanja polaganju ispita za stjecanje ovlaštenja nastavnik padobranstva, kandidat mora imati najmanje:

– srednju stručnu spremu,

– 21 godinu,

– dozvolu padobranca s povlasticom kategorije D u trajanju najmanje 12 mjeseci,

– 200 skokova sa zadrškom duljom od 30 sekundi,

– 50 skokova sa zadrškom duljom od 45 sekundi,

– 30 skokova sa zadrškom duljom od 60 sekundi,

– 20 izvanaerodromskih skokova te

– 2 noćna skoka.

(3) Tijekom osposobljavanja za stjecanje ovlaštenja nastavnik padobranstva, kandidat mora obaviti dodatno teorijsko i praktično osposobljavanje prema odobrenom programu u organizaciji odobrenoj za osposobljavanje padobranaca.

(4) Teorijski i praktični dio ispita za stjecanje ovlaštenja nastavnik padobranstva sadrži elemente navedene u Dodatku 2. ovoga Pravilnika.

(5) Podnositelj zahtjeva za produljenje valjanosti ovlaštenja nastavnik padobranstva, uz zahtjev mora priložiti:

– potvrdu organizacije odobrene za osposobljavanje padobranaca da je tijekom valjanosti ovlaštenja sudjelovao u osposobljavanju najmanje 10 učenika padobranaca,

– dokaz da je tijekom valjanosti ovlaštenja izveo najmanje 50 skokova, od čega najmanje 10 skokova u zadnjih 12 mjeseci te

– svjedodžbu o zdravstvenoj sposobnosti.

Ovlaštenje nastavnik tandem pilota

Članak 39.

(1) Padobranac smije obavljati osposobljavanje tandem pilota samo ako u dozvoli padobranca ima upisano ovlaštenje nastavnik tandem pilota.

(2) Za stjecanje ovlaštenja nastavnik tandem pilota kandidat mora imati najmanje:

– dozvolu padobranca s ovlaštenjem nastavnik padobranstva u trajanju najmanje 2 godine,

– ovlaštenje tandem pilot u trajanju najmanje 3 godine,

– 300 tandem skokova,

– svjedodžbu o zdravstvenoj sposobnosti te

– dokaz o ispunjavanju uvjeta za stjecanje ovlaštenja nastavnik tandem pilota, potpisan od strane najmanje dva nastavnika tandem pilota sa popisa stručnjaka.

(3) Podnositelj zahtjeva za produljenje valjanosti ovlaštenja nastavnik tandem pilota, uz zahtjev mora priložiti:

– dokaz da je tijekom valjanosti ovlaštenja izveo najmanje 40 tandem skokova, od čega najmanje 10 skokova u zadnjih 12 mjeseci te

– svjedodžbu o zdravstvenoj sposobnosti

Ovlaštenje pomoćni ili glavni AFF nastavnik

Članak 40.

(1) Padobranac smije obavljati osposobljavanje učenika padobranaca AFF načinom osposobljavanja samo ako u dozvoli padobranca ima upisano ovlaštenje pomoćni ili glavni AFF nastavnik padobranstva.

(2) Prije pristupanja polaganju ispita za stjecanje ovlaštenja pomoćni AFF nastavnik padobranstva, kandidat mora imati najmanje:

– dozvolu padobranca s ovlaštenjem nastavnik padobranstva u trajanju najmanje 2 godine,

– 6 sati slobodnog pada,

– ima postignut rezultat od najmanje 7 likova u jednom skoku skupnih likovnih skokova (FS) četvorke ili 5 likova u jednom skoku osmorke (po FAI pravilima za disciplinu FS) koji može dokumentirati biltenom s natjecanja ili video snimkom;

– dokaz o ispunjavanju uvjeta za stjecanje ovlaštenja pomoćni AFF nastavnik, potpisan od strane najmanje dva glavna AFF nastavnika sa popisa stručnjaka.

(3) Tijekom osposobljavanja za stjecanje ovlaštenja pomoćni AFF nastavnik padobranstva, kandidat mora obaviti dodatno teorijsko i praktično osposobljavanje prema odobrenom programu u organizaciji odobrenoj za osposobljavanje padobranaca.

(4) Teorijski i praktični dio ispita za stjecanje ovlaštenja pomoćni AFF nastavnik padobranstva sadrži elemente navedene u Dodatku 2. ovoga Pravilnika.

(5) Prije pristupanja polaganju ispita za stjecanje ovlaštenja glavni AFF nastavnik padobranstva, kandidat mora imati najmanje:

– dozvolu padobranca s ovlaštenjem pomoćni AFF nastavnik padobranstva u trajanju najmanje 4 godine,

– 10 sati slobodnog pada,

– 50 skokova u svojstvu pomoćnog AFF nastavnika te

– postignut rezultat od najmanje 10 likova u jednom skoku skupnih likovnih skokova (FS) četvorke ili 8 likova u jednom skoku osmorke (po FAI pravilima za disciplinu FS) koji može dokumentirati biltenom s natjecanja ili video snimkom.

(6) Tijekom osposobljavanja za stjecanje ovlaštenja glavni AFF nastavnik padobranstva kandidat mora obaviti dodatno teorijsko i praktično osposobljavanje prema odobrenom programu u organizaciji odobrenoj za osposobljavanje padobranaca.

(7) Praktični dio ispita za stjecanje ovlaštenja glavni AFF nastavnik padobranstva provodi se u skladu s uvjetima iz Dodatka 2. ovoga Pravilnika.

(8) Podnositelj zahtjeva za produljenje valjanosti ovlaštenja glavni ili pomoćni AFF nastavnik padobranstva, uz zahtjev mora priložiti:

– potvrdu organizacije odobrene za osposobljavanje padobranaca da je tijekom valjanosti ovlaštenja osposobio najmanje 3 učenika padobranaca AFF načinom,

– dokaz da je tijekom valjanosti ovlaštenja izveo najmanje 20 AFF skokova, od čega najmanje 5 skokova u zadnjih 12 mjeseci te

– svjedodžbu o zdravstvenoj sposobnosti.

Ovlaštenje paker padobrana

Članak 41.

(1) Paker padobrana je ovlašten za pakiranje glavnih padobrana, rezervnih padobrana i padobrana za spašavanje.

(2) Prije pristupanja polaganju ispita za stjecanje ovlaštenja paker padobrana, kandidat mora imati položen ispit za dozvolu padobranca s povlasticom kategorije A.

(3) Tijekom osposobljavanja za stjecanje ovlaštenja paker padobrana kandidat mora obaviti teorijsko i praktično osposobljavanje prema odobrenom programu u organizaciji odobrenoj za osposobljavanje za stjecanje ovlaštenja paker padobrana.

(4) Teorijski i praktični dio ispita za stjecanje ovlaštenja paker padobrana sadrži elemente navedene u Dodatku 1. ovoga Pravilnika.

(5) Podnositelj zahtjeva za produljenje valjanosti ovlaštenja paker padobrana uz zahtjev mora priložiti dokaze da je u toku valjanosti ovlaštenja izvršio najmanje 50 pakiranja rezervnih padobrana ili padobrana za spašavanje.

Ovlaštenje stariji paker padobrana

Članak 42.

(1) Stariji paker padobrana je ovlašten za spajanje komponenti i kompletiranje padobrana, pakiranje glavnih padobrana, rezervnih padobrana i padobrana za spašavanje, kao i izvršenje sitnijih popravaka, na primjer krpanje kupole padobrana, zamjena pojedinačnih konopaca, krpanje ranca padobrana, popravak pilot padobrančića, popravak kontejnera i slično, a koji ne ulaze u osnovnu konstrukciju padobrana, ranca ili sustava veza. Dodatno, stariji paker padobrana je ovlašten i za izvršenje tehničkih pregleda padobrana.

(2) Prije pristupanja polaganju ispita za stjecanje ovlaštenja stariji paker padobrana, kandidat mora imati položen ispit za dozvolu padobranca s povlasticom kategorije A i ovlaštenje paker padobrana u trajanju od najmanje godinu dana.

(3) Tijekom osposobljavanja za stjecanje ovlaštenja stariji paker padobrana kandidat mora obaviti teorijsko i praktično osposobljavanje prema odobrenom programu u organizaciji odobrenoj za osposobljavanje za stjecanje ovlaštenja stariji paker padobrana.

(4) Teorijski i praktični dio ispita za stjecanje ovlaštenja stariji paker padobrana sadrži elemente navedene u Dodatku 1. ovoga Pravilnika.

(5) Podnositelj zahtjeva za produljenje valjanosti ovlaštenja stariji paker padobrana, uz zahtjev mora priložiti dokaze da je u toku valjanosti ovlaštenja izvršio najmanje 50 pakiranja rezervnih padobrana ili padobrana za spašavanje.

Obaveza nošenja i davanja na uvid dokumenata

Članak 43.

(1) Padobranac mora uvijek sa sobom imati valjanu dozvolu padobranca i valjanu svjedodžbu o zdravstvenoj sposobnosti kada koristi povlasticu koju mu ta dozvola omogućava.

(2) Učenik padobranac ili padobranac mora, bez odlaganja, dati na uvid dokumente iz stavaka 1. i 2. ovog članka i knjižicu skakanja ovlaštenom predstavniku nadležnog tijela.

Knjižica padobranskih skokova

Članak 44.

(1) Detalje o svim skokovima padobranom učenik padobranac ili padobranac mora zabilježiti u knjižicu padobranskih skokova u formi i na način kako je opisano u Dodatku 3. ovoga Pravilnika.

(2) Za vjerodostojnost upisa u knjižicu padobranskih skokova odgovoran je padobranac odnosno učenik padobranac, odnosno nastavnik padobranstva koji ovjerava upis.

Oduzimanje, privremeno oduzimanje i ograničenje dozvola i ovlaštenja

Članak 45.

(1) Agencija može oduzeti, privremeno oduzeti ili ograničiti dozvolu padobranca i/ili odgovarajuće ovlaštenje, izdano u skladu s ovim Pravilnikom, ako ustanovi da padobranac ne ispunjava uvjete koji su propisani ovim Pravilnikom, propisom kojim se propisuje zdravstvena sposobnost zrakoplovnog osoblja ili drugim nacionalnim propisima.

(2) Kada Agencija odluči oduzeti, privremeno oduzeti ili ograničiti dozvolu padobranca i/ili odgovarajuće ovlaštenje, imatelj mora dozvolu odmah vratiti Agenciji.

Priznavanje inozemnih dozvola i pripadajućih ovlaštenja

Članak 46.

(1) Na temelju važeće dozvole padobranca i/ili pripadajućih ovlaštenja izdanih u inozemstvu, Agencija može, na zahtjev imatelja, izdati hrvatsku dozvolu padobranca i/ili ovlaštenje.

(2) Prije izdavanja hrvatske dozvole i/ili ovlaštenja imatelj dozvole padobranca izdane u inozemstvu mora zadovoljiti sljedeće uvjete:

a) pokazati razinu teorijskog znanja iz predmeta Pravila i propisi,

b) izvršiti skok provjere pod nadzorom ovlaštenog ispitivača,

c) imati valjanu svjedodžbu o zdravstvenoj sposobnosti.

(3) Agencija može, na zahtjev imatelja, validirati stranu dozvolu padobranca ili odgovarajuće ovlaštenje. Vremenski rok valjanosti validacije ne smije biti dulji od godine dana ili do isteka valjanosti osnovne dozvole ili odgovarajućeg ovlaštenja.

Priznavanje padobranskih zvanja ostvarenih u Oružanim snagama RH i/ili ministarstvu nadležnom za unutarnje poslove

Članak 47.

(1) Na temelju padobranskih zvanja ostvarenih u Oružanim snagama RH i/ili ministarstvu nadležnom za unutarnje poslove, Agencija može izdati civilnu dozvolu padobranca i/ili ovlaštenje.

(2) Podnositelj zahtjeva iz stavka 1. ovog članka, prije izdavanja dozvole i/ili ovlaštenja mora zadovoljiti sljedeće uvjete:

a) pokazati razinu teorijskog znanja iz predmeta Pravila i propisi,

b) izvršiti skok provjere pod nadzorom ovlaštenog ispitivača,

c) imati valjanu svjedodžbu o zdravstvenoj sposobnosti.

Dodaci

Članak 48.

(1) Dodaci 1., 2., 3., 4. i 5. tiskani su uz ovaj Pravilnik i čine njegov sastavni dio.

(2) Dodatke iz stavka 1. ovog članka čine:

a) Dodatak 1.: Okvirni programi osposobljavanja,

b) Dodatak 2.: Programi provođenja ispita za stjecanje dozvole padobranca i odgovarajućih ovlaštenja,

d) Dodatak 3.: Sadržaj knjižice padobranskih skokova,

e) Dodatak 4.: Obrazac dozvole padobranca

f) Dodatak 5.: Potvrda o valjanosti.

Prijelazne i završne odredbe

Članak 49.

(1) Izdavanje dozvola padobranca prema ovom Pravilniku temeljem postojećih dozvola padobranca i ovlaštenja, Agencija će provoditi sukcesivno, prilikom produljenja valjanosti dozvole za svakog padobranca pojedinačno, sukladno iskustvu padobranca i ovlaštenjima koje posjeduje.

(2) Agencija će izraditi posebnu proceduru o uvjetima i načinu izdavanja dozvola padobranca prema ovom Pravilniku temeljem postojećih dozvola, koju će objaviti na svojim internetskim stranicama.

(3) Odredba iz članka 5. stavka h) ovoga Pravilnika počet će se primjenjivat od 1. siječnja 2014. godine.

Stupanje na snagu

Članak 50.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/11-02/91
Urbroj: 530-09-12-2
Zagreb, 9. siječnja 2012.

Ministar
pomorstva, prometa i infrastrukture
Zlatko Komadina, v. r.

DODATAK 1.

OKVIRNI PROGRAMI OSPOSOBLJAVANJA

Iznosi broja sati teorijskog osposobljavanja, te broja skokova padobranom praktičnog osposobljavanja navedeni u ovim okvirnim programima osposobljavanja predstavljaju najmanje vrijednosti koje je potrebno zadovoljiti tijekom osposobljavanja svakog pojedinog kandidata.

1. Osposobljavanje za stjecanje dozvole padobranca s povlasticom kategorije A

Osposobljavanje za stjecanje dozvole padobranca moguće je provesti na jedan od tri sljedeća načina:

– Klasičan način osposobljavanja,

– AFF način osposobljavanja.

KLASIČAN NAČIN OSPOSOBLJAVANJA – TEORIJSKI DIO (20 sati)

a) Prinudni postupci u izvanrednim situacijama                          4 sata

b) Tehnika izvođenja skoka padobranom s teorijom                 4 sata

c) Poznavanje padobrana, padobranske opreme i zrakoplova   2 sata

d) Pravila i propisi                                                                    2 sata

e) Zrakoplovna meteorologija                                                   2 sata

f) Provjera znanja                                                                     2 sata

KLASIČAN NAČIN OSPOSOBLJAVANJA – PRAKTIČNI DIO

a) Poznavanje padobrana, padobranske opreme i zrakoplova    4 sata

b) Prinudni postupci u izvanrednim situacijama                           2 sata

c) Tehnika izvođenja skoka padobranom                                   2 sata

d) Skokovi s prinudnim aktiviranjem otvaranja padobrana       3 skoka

e) Skokovi na slobodno                                                 5 – 7 skokova

f) Skokovi na slobodno uz samostalne vježbe u slobodnom padu i pod kupolom padobrana 15 skokova

AFF NAČIN OSPOSOBLJAVANJA – TEORIJSKI DIO (20 sati)

a) Prinudni postupci u izvanrednim situacijama                             4 sata

b) Tehnika izvođenja skoka padobranom s teorijom                    4 sata

c) Poznavanje padobrana, padobranske opreme i zrakoplova      2 sata

d) Pravila i propisi                                                                       2 sata

e) Zrakoplovna meteorologija                                                     2 sata

f) Provjera znanja 2 sata

AFF NAČIN OSPOSOBLJAVANJA – PRAKTIČNI DIO

a) Poznavanje padobrana, padobranske opreme i zrakoplova       4 sata

b) Prinudni postupci u izvanrednim situacijama                              2 sata

c) Tehnika izvođenja skoka padobranom                                       2 sata

d) Skokovi padobranom uz pratnju nastavnika AFF načinom  10 skokova

e) Skokovi na slobodno – samostalne vježbe u slobodnom
    padu i pod kupolom padobrana                                           15 skokova

Napomena: moguće je kombinirati klasičan i AFF način osposobljavanja, sukladno odobrenim programima obuke učenika padobranaca.

2. Osposobljavanje za proširenje povlastice na kategoriju B

TEORIJSKI DIO (9 sati)

a) Prinudni postupci u izvanrednim situacijama                                 2 sata

b) Tehnika izvođenja skoka padobranom s teorijom                        2 sata

c) Poznavanje padobrana, padobranske opreme i zrakoplova           1 sat

d) Pravila i propisi                                                                            1 sat

e) Zrakoplovna meteorologija                                                          1 sat

PRAKTIČNI DIO

Skokovi na slobodno – samostalne vježbe u slobodnom padu i
pod kupolom padobrana                                                           25 skokova

3. Osposobljavanje za proširenje povlastice na kategorije C ili D

Okvirni program osposobljavanja za proširenje povlastice na kategorije C ili D nije definiran jer se padobranci nastavljaju samostalno usavršavati do ostvarenja uvjeta za upisivanje proširenja povlastice na kategorije C ili D u dozvolu padobranca.

4. Osposobljavanje za stjecanje ovlaštenja nastavnik padobranstva

TEORIJSKI DIO (44 sata)

a) Prinudni postupci u izvanrednim situacijama                                 10 sati

b) Tehnika izvođenja skoka padobranom s teorijom                          6 sati

c) Poznavanje padobrana, padobranske opreme i zrakoplova            8 sati

d) Pravila i propisi                                                                            2 sata

e) Zrakoplovna meteorologija                                                           4 sata

f) Osnove zrakoplovne medicine                                                       4 sata

g) Metodika obuke                                                                           4 sata

h) Organizacija padobranskih skokova                                              4 sata

i) Pružanje prve pomoći                                                                    2 sata

PRAKTIČNI DIO (22 sata)

a) Metodski sat iz teorijskih predmeta obuke učenika padobranaca   4 sata

b) Priprema i rad s kandidatima za polaganje dozvole s povlasticom
    A kategorije                                                                                 6 sati

c) Organizacija i provedba padobranskih skokova                           10 sati

d) Simulacija postupaka u slučaju nezgode ili nesreće                         2 sata

5. Osposobljavanje za stjecanje ovlaštenja tandem pilot

TEORIJSKI DIO (9 sati)

a) Prinudni postupci u izvanrednim situacijama pri izvođenju skokova
    tandem padobranom                                                                    4 sata

b) Tehnika izvođenja skoka tandem padobranom                             3 sata

c) Poznavanje tandem padobrana                                                     2 sata

PRAKTIČNI DIO

Skokovi tandem padobranom s nastavnikom tandem pilota u ulozi
tandem putnika                                                                                4 skoka

6. Osposobljavanje za stjecanje ovlaštenja nastavnik tandem pilota

Okvirni program osposobljavanja za stjecanje ovlaštenja nastavnik tandem pilota nije definiran jer se, nakon stjecanja ovlaštenja tandem pilot padobranci nastavljaju samostalno usavršavati do ostvarenja uvjeta za upisivanje ovlaštenja nastavnik tandem pilota u dozvolu padobranca.

7. Osposobljavanje za stjecanje ovlaštenja AFF nastavnik

TEORIJSKI DIO (9 sati)

a) Prinudni postupci u izvanrednim situacijama kod AFF skokova       4 sata

b) Tehnika izvođenja AFF skoka 3 sata

c) Poznavanje padobrana i padobranske opreme za izvođenje
   AFF skokova                                                                                 2 sata

PRAKTIČNI DIO

Skokovi s AFF nastavnikom u ulozi učenika padobranca               10 skokova

8. Osposobljavanje za stjecanje ovlaštenja paker padobrana

TEORIJSKI DIO (13 sati)

a) Osnove konstrukcije padobrana                                                      4 sata

b) Dokumentacija padobrana                                                              1 sat

c) Pakiranje padobrana – osnovna načela, alati i sigurnosni zahtjevi      4 sata

d) Provjera rada sigurnosnih uređaja (AAD i RSL) 2 sata

e) Prikaz pakiranja rezervnog padobrana i padobrana za spašavanje     2 sata

PRAKTIČNI DIO (6 sati)

Pakiranje glavnih, rezervnih i padobrana za spašavanje (pakiranje najmanje tri različita tipa rezervnih padobrana i dva tipa padobrana za spašavanje)                                                                                         6 sati

9. Osposobljavanje za stjecanje ovlaštenja stariji paker padobrana

TEORIJSKI DIO (21 sat)

a) Osnove konstrukcije padobrana s poznavanjem materijala               4 sata

b) Dokumentacija padobrana 1 sat

c) Kompletiranje i pakiranje padobrana – osnovna načela, alati i
    sigurnosni zahtjevi                                                                           4 sata

d) Popravci padobrana, ranca i sustava veza i alati i oprema za
     izvršenje popravaka                                                                     10 sati

e) Provjera rada sigurnosnih uređaja (AAD i RSL)                              2 sata

PRAKTIČNI DIO (14 sati)

a) Pakiranje glavnih, rezervnih i padobrana za spašavanje (pakiranje najmanje tri različita tipa rezervnih padobrana i dva tipa padobrana za spašavanje) 4 sata

b) Praktična obuka u izvođenju popravaka padobrana, ranca i sustava veza i korištenju za to namijenjenih alata i opreme 10 sati

DODATAK 2.

PROGRAMI PROVOĐENJA ISPITA ZA STJECANJE DOZVOLE PADOBRANCA I ODGOVARAJUĆIH OVLAŠTENJA

1. Ispit za stjecanje dozvole padobranca s povlasticom kategorije A

TEORIJSKI DIO

a) Prinudni postupci u izvanrednim situacijama                               20 pitanja

b) Tehnika izvođenja skoka padobranom s teorijom                      15 pitanja

c) Poznavanje padobrana, padobranske opreme i zrakoplova        10 pitanja

d) Pravila i propisi                                                                         10 pitanja

e) Zrakoplovna meteorologija                                                          5 pitanja

PRAKTIČNI DIO

Sekcija 1: Pakiranje padobrana i priprema opreme za skok

a) Pakiranje glavnog padobrana

b) Priprema i provjera ispravnosti opreme

Sekcija 2: Razrada načina izvedbe skoka padobranom

a) Razrada načina izvedbe skoka padobranom

b) Određivanje smjera naleta aviona i točke iskakanja

c) Slobodan pad

d) Visina aktiviranja glavnog padobrana

e) Planiranje leta pod kupolom

f) Ulazak u završni prilaz na cilj

g) Određivanje uvjetne točke

h) Završni prilaz i prizemljenje

Sekcija 3: Ispitni skok padobranom (visina skoka minimalno 2000 metara iznad terena)

a) Pravilno određivanje smjera naleta aviona i točke iskakanja

b) Stabilan odvoj u smjeru leta zrakoplova

c) Stabilan slobodan pad licem prema zemlji uz održavanje smjera u prvih 10 sekundi slobodnog pada

d) Izvođenje lijevog i desnog zaokreta od 360 stupnjeva

e) Signaliziranje aktiviranja glavnog padobrana

f) Aktiviranje glavnog padobrana u stabilnom položaju i na zadanoj visini

g) Upravljanje padobranom sukladno zadatku skoka

h) Prizemljenje u zadani krug promjera 50 m

Napomena: umjesto izvođenja ispitnog skoka, kandidati mogu priložiti video snimku skoka u kojem su prikazani svi zahtijevani elementi ispitnog skoka.

2. Ispit za proširenje povlastice na kategoriju B

PRAKTIČNI DIO

Sekcija 1: Pakiranje padobrana i priprema opreme za ispitni skok

a) Pakiranje glavnog padobrana

b) Priprema i provjera ispravnosti padobranske opreme.

Sekcija 2: Razrada načina izvedbe ispitnog skoka padobranom

a) Razrada načina izvedbe skoka padobranom

b) Određivanje smjera naleta aviona i točke iskakanja

c) Slobodan pad

d) Visina aktiviranja glavnog padobrana

e) Planiranje leta pod kupolom

f) Ulazak u završni prilaz na cilj

g) Određivanje uvjetne točke

h) Završni prilaz i prizemljenje

Sekcija 3: Ispitni skok padobranom (visina skoka minimalno 2200 metara iznad terena)

a) Pravilno određivanje smjera naleta zrakoplova

b) Pravilno određivanje točke iskakanja

c) Stabilan odvoj iz zrakoplova

d) Stabilan slobodan pad licem prema zemlji uz održavanje smjera u prvih 10 sekundi slobodnog pada

e) Izvođenje odabranog zadatka skoka kako slijedi:

1. komplet figura (horizontalni zaokret 360 stupnjeva u jednu stranu, horizontalni zaokret 360 stupnjeva u drugu stranu, salto unazad, horizontalni zaokret 360 stupnjeva u jednu stranu, horizontalni zaokret 360 stupnjeva u drugu stranu, salto unazad) ili

2. prilaz, hvatanje i puštanje ispitivača tijekom slobodnog pada, izvođenje zaokreta od 360 stupnjeva u jednu stranu, ponovni prilaz, hvatanje i puštanje ispitivača tijekom slobodnog pada, izvođenje zaokreta od 360 stupnjeva u drugu stranu, prilaz, hvatanje ispitivača i davanje znaka za razlaz na zadanoj visini, zaokret za 180 stupnjeva i udaljavanje od ispitivača najmanje 20 metara

f) Signaliziranje aktiviranja glavnog padobrana

g) Aktiviranje glavnog padobrana u stabilnom položaju i na zadanoj visini

h) Upravljanje padobranom sukladno zadatku skoka

i) Prizemljenje u zadani krug promjera 50 m

Napomena: umjesto izvođenja ispitnog skoka, kandidati mogu priložiti video snimku skoka u kojem su prikazani svi zahtijevani elementi ispitnog skoka.

3. Ispit za stjecanje ovlaštenja nastavnik padobranstva

TEORIJSKI DIO

a) Prinudni postupci u izvanrednim situacijama                                  30 pitanja

b) Tehnika izvođenja skoka padobranom s teorijom                         25 pitanja

c) Poznavanje padobrana, padobranske opreme i zrakoplova           20 pitanja

d) Pravila i propisi                                                                            15 pitanja

e) Zrakoplovna meteorologija                                                           10 pitanja

f) Teorija skoka padobranom                                                           15 pitanje

g) Osnove zrakoplovne medicine                                                      10 pitanja

h) Metodika obuke                                                                           15 pitanja

i) Organizacija padobranskih skokova                                               15 pitanja

j) Pružanje prve pomoći                                                                    10 pitanja

PRAKTIČNI DIO

Sekcija 1: Pakiranje padobrana i priprema opreme za skok

a) Pakiranje glavnog padobrana,

b) Priprema i provjera ispravnosti opreme

Sekcija 2: Razrada načina izvedbe skoka padobranom

a) Razrada načina izvedbe skoka padobranom

b) Određivanje smjera naleta aviona i točke iskakanja

c) Slobodan pad

d) Visina aktiviranja glavnog padobrana

e) Planiranje leta pod kupolom

f) Ulazak u završni prilaz na cilj

g) Određivanje uvjetne točke

h) Završni prilaz i prizemljenje

Sekcija 3: Ispitni skok padobranom (visina skoka minimalno 2500 metara iznad terena)

a) Pravilno određivanje smjera naleta aviona i točke iskakanja

b) Stabilan odvoj u smjeru leta zrakoplova

c) Prikaz znanja i sposobnosti tijekom slobodnog pada po izboru:

– izvođenje kompleta figura za manje od 13 sekundi (suđenje prema FAI pravilniku) ili

– izvođenje skupnih likova (8 likova u paru s partnerom) po izboru

d) Signaliziranje najave aktiviranja glavnog padobrana

e) Otvaranje u stabilnom položaju i na visini 800 metara iznad terena

f) Upravljanje padobranom sukladno zadatku skoka

g) Prizemljenje u zadani krug promjera 5 metara (10 metara kada se skok izvodi s kupolom visokih performansi)

Napomena: Umjesto izvođenja ispitnog skoka, kandidat za stjecanje zvanja nastavnika padobranstva može potrebnu razinu znanja i sposobnosti dokazati rezultatima postignutim na natjecanjima, što se utvrđuje uvidom u službene biltene natjecanja ili prilaganjem video snimke skoka u kojem su prikazani svi zahtijevani elementi ispitnog skoka.

4. Ispit za stjecanje ovlaštenja tandem pilot

TEORIJSKI DIO

a) Prinudni postupci u izvanrednim situacijama pri izvođenju
    skokova tandem padobranom                                                            20 pitanja

b) Tehnika izvođenja skoka tandem padobranom                                   15 pitanja

c) Poznavanje tandem padobrana                                                          10 pitanja

PRAKTIČNI DIO

Sekcija 1: Pakiranje tandem padobrana i priprema opreme za skok

a) Pakiranje tandem padobrana

b) Priprema i provjera ispravnosti opreme

Sekcija 2: Razrada načina izvedbe skoka tandem padobranom

a) Razrada načina izvedbe skoka tandem padobranom

b) Određivanje smjera naleta aviona i točke iskakanja

c) Slobodan pad

d) Visina aktiviranja tandem padobrana

e) Planiranje leta pod kupolom

f) Ulazak u završni prilaz na cilj

g) Određivanje uvjetne točke

h) Završni prilaz i prizemljenje

Sekcija 3: Ispitni skok tandem padobranom (visina skoka minimalno 2500 metara iznad terena)

a) Priprema tandem putnika na zemlji

b) Priprema tandem putnika u zrakoplovu prije iskakanja

c) Stabilan odvoj iz zrakoplova i slobodan pad najmanje 5 sekundi bez uporabe kočećeg padobrančića

d) Pravilno izbacivanje kočećeg padobrančića

e) Stabilan slobodni pad s izvođenjem po jednog kontroliranog zaokreta od 360 stupnjeva u svaku stranu

f) Priprema tandem putnika za aktiviranje padobrana i aktiviranje glavnog padobrana na zadanoj visini

g) Upravljanje padobranom

h) Priprema tandem putnika za prizemljenje

i) Prizemljenje u zadani prostor promjera 30 metara

Napomena: Ulogu tandem putnika na ispitnom skoku preuzima ovlašteni ispitivač.

5. Ispit za stjecanje ovlaštenja pomoćni AFF nastavnik

TEORIJSKI DIO

a) Prinudni postupci u izvanrednim situacijama pri izvođenju
   AFF skokova                                                                              20 pitanja

b) Tehnika izvođenja AFF skoka                                                    15 pitanja

c) Poznavanje tandem padobrana                                                   10 pitanja

PRAKTIČNI DIO

Sekcija 1: Razrada načina izvedbe AFF skoka

a) Razrada načina izvedbe AFF skoka

b) Određivanje smjera naleta aviona i točke iskakanja

c) Slobodan pad

d) Visine aktiviranja padobrana

e) Planiranje leta pod kupolom

f) Ulazak u završni prilaz na cilj

g) Određivanje uvjetne točke

h) Završni prilaz i prizemljenje

Sekcija 2: Ispitni AFF skok (visina skoka minimalno 3000 metara iznad terena)

a) Priprema učenika padobranca na zemlji

b) Priprema učenika padobranca u zrakoplovu prije iskakanja

c) Stabilan odvoj od zrakoplova i stabilan slobodan pad

d) Rad s učenikom padobrancem tijekom slobodnog pada

e) Priprema učenika padobranca za aktiviranje padobrana i aktiviranje glavnog padobrana na zadanoj visini

Napomena: Uloge učenika padobranca i glavnog AFF nastavnika pri ispitnom skoku preuzimaju ovlašteni ispitivači.

6. Ispit za stjecanje ovlaštenja glavni AFF nastavnik

Ispit za stjecanje ovlaštenja glavni AFF nastavnik za izvođenje naprednog osposobljavanja u slobodnom padu sastoji se samo iz praktičnog dijela ispita i provodi se na jednak način kao i ispit za stjecanje ovlaštenja pomoćni AFF nastavnik, a uloge učenika padobranca i pomoćnog AFF nastavnika pri ispitnom skoku preuzimaju ovlašteni ispitivači.

7. Ispit za stjecanje ovlaštenja paker padobrana

TEORIJSKI DIO

a) Osnove konstrukcije padobrana 15 pitanja

b) Dokumentacija padobrana 5 pitanja

c) Pakiranje padobrana – osnovna načela, alati i sigurnosni zahtjevi     15 pitanja

d) Provjera rada sigurnosnih uređaja (AAD i RSL)                             10 pitanja

PRAKTIČNI DIO

U praktičnom dijelu ispita kandidat mora prikazati zahtijevanu razinu znanja i vještine u pakiranju najmanje dva različita tipa rezervnih padobrana i jednog tipa padobrana za spašavanje po odabiru ovlaštenih ispitivača.

8. Osposobljavanje za stjecanje ovlaštenja stariji paker padobrana

TEORIJSKI DIO

a) Osnove konstrukcije padobrana s poznavanjem materijala                15 pitanja

b) Kompletiranje i pakiranje padobrana – osnovna načela, alati i
     sigurnosni zahtjevi                                                                           15 pitanja

c) Popravci padobrana, ranca i sustava veza i alati i oprema za
    izvršenje popravaka                                                                         20 pitanja

d) Provjera rada sigurnosnih uređaja (AAD i RSL)                               10 pitanja

PRAKTIČNI DIO

Sekcija 1: pakiranje padobrana

U praktičnom dijelu ispita kandidat mora pokazati zahtijevanu razinu znanja i vještine u pakiranju najmanje dva različita tipa rezervnih padobrana i jednog tipa padobrana za spašavanje po odabiru ovlaštenih ispitivača.

Sekcija 2: popravci padobrana

U praktičnom dijelu ispita kandidat mora pokazati zahtijevanu razinu znanja i vještine u izvođenju manjih popravaka na kupoli padobrana, ranca i sustava veza.

DODATAK 3.

SADRŽAJ KNJIŽICE PADOBRANSKIH SKOKOVA

Knjižica padobranskih skokova omogućava padobrancu vođenje evidencije o skokovima padobranom na konvencionalan način tako da osigurava trajni zapis.

1. Zapisi u knjižicu padobranskih skokova trebaju biti upisani tintom ili neizbrisivom olovkom, čim je prije moguće nakon svakog skoka.

2. Knjižica padobranskih skokova u koju se upisuju skokovi padobranom treba sadržavati najmanje sljedeće podatke:

a) Osobne podatke: prezime i ime, te adresu padobranca imatelja knjižice padobranskih skokova,

b) Za svaki skok padobranom minimalno:

– redni broj skoka

– datum izvršenja skoka

– mjesto izvršenja skoka

– visina izvršenja skoka

– tip padobrana

– tip zrakoplova iz kojeg se skače

– vrijeme slobodnog pada (vrijeme provedeno u zračnom tunelu kao i zadrška kraća od 10 sekundi ne pribraja se ukupnom vremenu slobodnog pada)

– napomene i ovjera

Prihvatljive su knjižice dimenzije standardnog formata od najmanjeg A6 do najviše A4 sa čvrsto uvezanim i numeriranim stranicama.

DODATAK 4.

OBRAZAC DOZVOLE PADOBRANCA

![](dodatni/419920.jpg)

DODATAK 5.

POTVRDA O VALJANOSTI

![](dodatni/419921.jpg)

Pravilnik, NN 11/2012-321
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)